

**Előterjesztés**

**az Egri Hulladékgazdálkodási Nonprofit Kft. tulajdonosi szerkezetének rendezéséről**

Az Egri Hulladékgazdálkodási Nonprofit Kft. (székhely: 3300 Eger, Homok u. 26., Cg. 10-09-034283) jelenlegi tulajdonosi szerkezete az alábbiak szerint alakul:

1. többségi tulajdonos a Heves Megyei Regionális Hulladékgazdálkodási Társulás (3.300.000,- Ft törzsbetét, amely áll 100.000,- Ft pénzbeli vagyoni hozzájárulásból, és 3.200.000,- Ft apportból), tulajdonosi arány 51,56%;
2. kisebbségi tulajdonos a Városgondozás Eger Kft. (3.100.000,- Ft törzsbetét, amely áll 2.900.000,- Ft pénzbeli vagyoni hozzájárulásból, és 200.000,- Ft apportból), tulajdonosi arány 48,44%.

A Társaság jelenlegi tulajdonosi struktúrája a 2023. március 23. napján tartott taggyűlésen elfogadott határozatokkal alakult ki, azt megelőzően a többségi tulajdonos a 3.100.000,- Ft törzsbetéttel rendelkező Városgondozás Eger Kft., míg kisebbségi tulajdonos a Heves Megyei Regionális Hulladékgazdálkodási Társulás volt 100.000,- Ft törzsbetéttel.

A hivatkozott taggyűlésen meghozott 5/2023. (III. 23.) sz. határozattal a taggyűlés a törzstőke felemeléséről döntött, 3.200.000,- Ft összegben, amelyet apportként a Heves Megyei Regionális Hulladékgazdálkodási Társulás bocsátott a Társaság rendelkezésére oly módon, hogy a Társulás tulajdonát képező, zöldhulladék kezeléséhez szükséges eszközöket adott a Társaság tulajdonába 35.509.593,- Ft értékben. Ezen értékből 3.200.000,- Ft a Társaság jegyzett tőkéjébe, míg 32.309.593,- Ft a Társaság törzstőkén felüli vagyonába került.

Ezen javaslatot a Városgondozás Eger Kft. akkori ügyvezetője támogatta, elsőbbségi jogával nem élt, a döntéssel azonban a Városgondozás Eger Kft., és így annak közvetett tulajdonosaként Eger Megyei Jogú Város Önkormányzata elvesztette többségi befolyását a Társaságban. A teljes tényálláshoz hozzátartozik, hogy a Társaság ezen döntés meghozatalának időpontjában mintegy 375.897.000,- Ft törzstőkén felüli vagyonnal rendelkezett, amelyet a Városgondozás Eger Kft. bocsátott korábban a Társaság rendelkezésére.

Az alábbi táblázat mutatja a tulajdonosok összes befektetése és az üzletrészre jutó saját tőke alakulását a törzsbetétek törzstőkéhez való viszonyításában:

|  |  |  |  |
| --- | --- | --- | --- |
|  | aktuális állapot | Társulás | Városgondozás |
| Jegyzett tőke | 6 400 | 3 300 | 3 100 |
| Tőketartalék | 408 207 | 32 310 | 375 897 |
| Jegyzett tőke aránya |  | 51,56% | 48,44% |
| Tőketartalék aránya |  | 7,92% | 92,08% |
| Összes arány |  | 8,59% | 91,41% |

A hulladékszállítási feladatokat Eger városában ellátó Egri Hulladékgazdálkodási Nonprofit Kft. feletti többségi önkormányzati befolyás visszaszerzése városstratégiai kérdés, amelyet mielőbb rendezni szükséges. A Városgondozás Eger Kft. jelenleg rendelkezik a feladatellátáshoz nem szükséges gépekkel (konténerszállító gépjármű), amelynek a Társaságba való apportálásával a Városgondozás Eger Kft., és így közvetetten Eger Megyei Jogú Város Önkormányzatának többségi befolyása visszaállítható.

A fentieken túl - figyelemmel a tulajdonosok összes befektetésére és az üzletrészre jutó saját tőke alakulására - társaság esetleges jogutód nélküli megszűnése esetére is indokolt rendezni a tagok közötti vagyonfelosztási arányokat, figyelemmel arra, hogy a jelenlegi tulajdonosi arányok és a tagok által a Társaság rendelkezésére bocsátott - jegyzett tőkén felüli – vagyon aránya jelentősen eltér egymástól. Ezen rendelkezésnek kizárólag számviteli szempontból van jelentősége, a Ptk. általános szabályaitól való eltérés lehetőségének a társasági szerződésben való szabályozása érdekében.

A Ptk. 3:207. § szerint:

***„A társaság jogutód nélküli megszűnése esetén a hitelezők kielégítése után fennmaradó vagyonból először a pótbefizetéseket kell visszatéríteni, majd a további részt a törzsbetétek arányában kell felosztani a társaság tagjai között.***

*(2) Ha a megszűnő társaság tulajdonában saját üzletrész volt, az arra eső vagyonhányadot a többi tag között kell felosztani törzsbetéteik arányában.*

*(3) Ha a végelszámolás megindításakor vagy a felszámolás elrendelésekor a társaság törzstőkéje még nem került teljes egészében befizetésre, a végelszámoló és a felszámoló jogosult a még nem teljesített befizetésekre vonatkozó kötelezettséget azonnal esedékessé tenni és annak teljesítését a tagoktól megkövetelni, ha arra a társaság tartozásainak kiegyenlítése érdekében szükség van.*

A pótbefizetések visszatérítése után megmaradó és felosztható vagyont a törzsbetétek arányában kell a tagok között felosztani. Ez a szabály eltérést engedő norma, tehát a társasági szerződés a megszűnő társaság hitelezőinek kielégítése után fennmaradó vagyonának felosztásáról eltérően is rendelkezhet (pl. eltérhet a törzsbetétarányos felosztástól, vagy a pótbefizetések visszatérítésétől stb.). A fentiek alapján hozhat olyan döntést a taggyűlés, hogy a Társaság esetleges megszűnése esetén a Társaság vagyona a tagok által rendelkezésre bocsátott jegyzett tőke és tőketartalék arányában kerüljön felosztásra, amely tükrözné az egyes tagok által rendelkezésre bocsátott összes vagyon arányát.

Kérem a Tisztelt Közgyűléstől, hogy támogassa az előterjesztésben foglaltakat.

Eger, 2024. december 05.

**Vágner Ákos**

polgármester

**Határozati javaslat:**

Eger Megyei Jogú Város Önkormányzatának Közgyűlése támogatja az Egri Hulladékgazdálkodási Nonprofit Kft. (székhely: 3300 Eger, Homok u. 26., Cg. 10-09-034283) törzstőke emelését, amely a Városgondozás Eger Kft. által rendelkezésre bocsátandó apporttal valósul meg, és amellyel Eger Megyei Jogú Város Önkormányzata közvetett többségi tulajdonosává válik a társaságnak, támogatja továbbá a Társaság esetleges megszűnése esetére a Társaság vagyonának a tagok által rendelkezésre bocsátott jegyzett tőke és tőketartalék arányában történő felosztására vonatkozó javaslattételt. A Közgyűlés felkéri a Városgondozás Eger Kft. tulajdonosaként az EVAT Zrt. vezérigazgatóját a szükséges intézkedések megtételére, felkéri továbbá a Polgármestert, hogy a Heves Megyei Regionális Hulladékgazdálkodási Társulás társulási tanácsa elé terjessze döntéshozatal céljából az Egri Hulladékgazdálkodási Nonprofit Kft. tulajdonosi szerkezetének módosítására vonatkozó javaslatot.

**Felelős**: Vágner Ákos polgármester

dr. Bánhidy Péter vezérigazgató EVAT Zrt.

**Határidő**: 2025. január 31.